|  |
| --- |
| 08.10.2020-ғы № 16-13-222Д/С шығыс хаты |

**Қазақстан Республикасының**

 **Премьер-Министрі**

 **А.Ұ. МАМИНГЕ**

**Құрметті Асқар Ұзақбайұлы!**

Қазақстан Республикасының Мәдениет және спорт министрлігі 2007 жылы мемлекеттік бағдарлама аясында Қазақстан ұлттық электрондық кітапханасы [kazneb.kz](http://kazneb.kz) порталын ашқан болатын.

Қазіргі уақытта порталдың сегменті әдебиеттің 60 мыңнан астам электрондық көшірмесін қамтиды. Оның ішінде балаларға арналған электрондық кітаптар саны 5 551 дананы құрап отыр.

Дегенмен, бұл порталдағы цифрландырылған электрондық кітаптардың сапасы айтарлықтай емес, көңіл толмайтындығын атап өткен жөн: жүктелген электрондық кітаптардың 3D нұсқасын оқу қиынға соғады, мәтіндері анық емес, бұлыңғыр. Ал кейбір аудио-кітаптар мүлдем ашылмайды.

Басқасын есепке алмағанда, министрліктің мәліметіне сәйкес бұл порталға тек техникалық қолдау көрсетуге ғана жыл сайын 90 млн тг қаражат бөлінеді екен. Алайда, порталдың қызметі жоғарыда атап өтілгендей сын көтермейді. Оның үстіне, өкінішке қарай, бүгінде Қазақстанда шығатын барлық басылымдардың электрондық нысаны [kazneb.kz](http://kazneb.kz) порталында жарияланбай отыр. Мәселен, Білім және ғылым министрлігі шығаратын мектеп пән кітаптарының электрондық нұсқалары толықтай қамтылмаған.

Қазіргі таңда, Еліміздің кітапхана қорында жалпы 112 миллионнан астам басылым бар, ал олардың тек 1,5 миллионға жуығы ғана электрондық нұсқада. Бұл – кітапхана қорының жалпы көлемінің небәрі 1,3 пайызын құрап отыр.

Халықаралық тәжірибеге қарасақ, Әзірбайжан, Қырғызстан, Ресей, Тәжікстан, Түрікменстан, Өзбекстан сияқты көршілес мемлекеттерде кітапхана қызметін реттейтін «Кітапхана ісі туралы» Заң қабылданған. Ал, Австрия, Швеция, Бельгия, Ирландия, Дания елдерінде «Міндетті дана туралы» заң бар екен. Мәселен, Данияда «Міндетті дана туралы» заң түрі мен нысанына қарамастан, осы елде шығатын барлық жарияланымдардың міндетті данасын жинауға және сақтауға жататын нормаларын қамтыған.

Бұдан басқа, республика бойынша 3 940 кітапхананың 1 892-сі, яғни 48 пайызы ғана интернет желісіне қосылғандығын атап өткен жөн. Бұл әрине жеткіліксіз, әсіресе, қазіргі қашықтықтан оқыту жағдайында.

Өз кезегінде, қашықтықтан білім алу жүйесі балалардың интернеттен қосымша көптеген ақпаратты іздеуіне қажеттілік тудыруда. Осыған орай, балаларға арналған танымдық, тартымды, өз алдына жеке Қазақстан Ұлттық электрондық балалар кітапханасы порталы ашылса – нұр үстіне нұр болар еді.

Сонымен қатар, Қазақстанда республикалық, облыстық, қалалық, деңгейдегі Зағип және нашар көретін азаматтарға арналған 16 арнайы кітапхана қызмет көрсетіп отыр. Алайда, кітапханалар Брайль қарпі, үлкейтілген қаріп, сондай-ақ заманауи цифрлық және ДЭЙЗИ (DAISY) нысанында қол жетімді кітаптарымен аз қамтылған.

2020 жылғы 1 қыркүйектегі Мемлекет басшысы Қасым-Жомарт Тоқаев Қазақстан халқына Жолдауында: «Цифрландыру – сәнге айналған үрдіске ілесу емес, ұлттың бәсекеге қабілеттілігін арттырудың негізгі құралы», - деп атап өтті.

Осыған орай, **Құрметті Асқар Ұзақбайұлы**, Сізден көтеріліп отырған мәселелердің әлеуметтік маңыздылығын ескере отырып:

-«Кітапхана ісі туралы» заң жобасын әзірлеуді;

-Балаларға арналған Қазақстан Ұлттық электрондық балалар кітапханасы порталын ашуды;

-Қазақстанда басылып шығарылатын барлық жарияланымдардың міндетті данасының электрондық нысанын [kazneb.kz](http://kazneb.kz) порталына жолдау бойынша нақты жүйесін қалыптастыруды;

-Кітапханаларды Брайль қарпі, үлкейтілген қаріп, сондай-ақ заманауи цифрлық және ДЭЙЗИ (DAISY) нысанындағы кітаптармен жеткілікті түрде қамтамасыз етуді қарастыруыңызды өтінеміз.

Сауалға жауапты белгіленген тәртіппен және жазбаша түрде беруіңізді сұраймыз.

**Құрметпен депутаттар,**  **Р. ӘБДІКЕРОВ**

**В. ВОЛКОВ**

**С. АЙТПАЕВА**

**Н. БЕКНАЗАРОВ**

**А. ЛУКИН**

**С. МӘКЕЖАНОВ**

**Л. [СҮЛЕЙМЕН](http://senate.parlam.kz/ru-RU/blog/933/biography)**

Орынд.: Ә. Мәуленов

тел.74-73-20

**Келісу шешімдері**08.10.2020 14:26:11: Абдикеров Р. К.(Конституциялық заңнама, сот жүйесі және құқық қорғау органдары Комитеті) - - ескертпелерсіз келісілген
08.10.2020 14:27:14: Макежанов С. А.(Конституциялық заңнама, сот жүйесі және құқық қорғау органдары Комитеті) - - ескертпелерсіз келісілген
08.10.2020 14:27:15: Лукин А. И.(Конституциялық заңнама, сот жүйесі және құқық қорғау органдары Комитеті) - - ескертпелерсіз келісілген
08.10.2020 14:27:40: Турецкий Н. Н.(Конституциялық заңнама, сот жүйесі және құқық қорғау органдары комитетімен өзара байланыс жасау бөлімі) - - ескертпелерсіз келісілген
08.10.2020 14:31:16: Айтпаева С. М.(Конституциялық заңнама, сот жүйесі және құқық қорғау органдары Комитеті) - - ескертпелерсіз келісілген
08.10.2020 14:32:54: Волков В. В.(Конституциялық заңнама, сот жүйесі және құқық қорғау органдары Комитеті) - - ескертпелерсіз келісілген
08.10.2020 14:34:46: Уакпаев М. С.(Сенат Аппаратының Басшылығы) - - ескертпелерсіз келісілген
08.10.2020 14:41:26: Сулеймен Л. Ж.(Конституциялық заңнама, сот жүйесі және құқық қорғау органдары Комитеті) - - ескертпелерсіз келісілген
08.10.2020 14:41:48: Бекназаров Н. К.(Конституциялық заңнама, сот жүйесі және құқық қорғау органдары Комитеті) - - ескертпелерсіз келісілген
08.10.2020 14:49:40: Данабеков О. К.(Сенат Аппаратының Басшылығы) - - ескертпелерсіз келісілген
08.10.2020 15:13:45: Агиса Б. А.(Жалпы бөлімі) - - ескертпелерсіз келісілген
**Қол қою шешімі**08.10.2020 15:15:56 Ракишева А. Г.. Қол қойылды